Metodický pokyn pri uskutočnení verejnej záverečnej oponentúry projektov VEGA, ktoré za celé obdobie riešenia dostali finančný príspevok vyšší ako 28 215 €

V čl. 11 ods. 4 štatútu VEGA sa definujú základné podmienky na organizovanie verejnej záverečnej oponentúry projektov VEGA, ktorým sa za celé obdobie riešenia poskytol finančný príspevok vyšší ako 28 215 €. Za organizovanie a technické zabezpečenie záverečnej oponentúry zodpovedá príslušný prodekan (prorektor, ak sa vysoká škola nečlení na fakulty). Výdavky spojené so zabezpečením záverečnej oponentúry uhrádza vedúci projektu z poskytnutého finančného príspevku. Príslušná komisia VEGA je pri záverečnom hodnotení daného projektu povinná zohľadňovať závery oponentskej rady pri záverečnej oponentúre (ďalej len „oponentská rada“).

Metodické usmernenie pri organizovaní verejnej záverečnej oponentúry

Oponentská rada je minimálne trojčlenná, spravidla ju tvorí:
a)	predseda oponentskej rady, ktorým je spravidla prodekan (prorektor, ak vysoká škola sa nečlení na fakulty), ktorý má vo svojej pôsobnosti vedecko-výskumnú činnosť,
b)	oponent projektu z inej fakulty tej istej vysokej školy, z inej vysokej školy, resp. z iného pracoviska, ako je pracovisko vysokej školy, na ktorej vedúci projektu riešil daný projekt, a ako je spolupracujúce pracovisko, ktoré sa spolupodieľa na riešení projektu,
c)	zástupca, ktorý je odborníkom v danej oblasti z inej fakulty tej istej vysokej školy, z inej vysokej školy, resp. z iného pracoviska, ako je pracovisko vysokej školy, na ktorej vedúci projektu riešil daný projekt, a ako je spolupracujúce pracovisko, ktoré sa spolupodieľa na riešení projektu (to znamená, že môže byť z inej vysokej školy, zo SAV, zo súkromného sektora, príp. z mimovládnej výskumnej organizácie).

Povinnosti predsedu oponentskej rady:
a)	na návrh vedúceho projektu určí termín a miesto uskutočnenia záverečnej oponentúry,
b)	na návrh vedúceho projektu určí oponenta projektu a zástupcu, ktorý je odborníkom v danej oblasti,
c)	riadi rokovanie záverečnej oponentúry,
d)	dohliada nad tým, aby oponentská rada schválila závery oponentskej rady.

Podklady na záverečnú oponentúru pripravuje vedúci projektu:
–	koncept záverečnej správy (na formulároch VEGA),
–	publikácie, ktoré vznikli na základe riešenia projektu VEGA (v publikáciách musí byť uvedené číslo projektu VEGA a materské pracovisko riešiteľov projektu).

Na verejnej oponentúre sa musí zúčastniť vedúci projektu, resp. člen/členovia riešiteľského kolektívu. Na verejnej záverečnej oponentúre sa odporúča predstaviť výsledky riešenia a vyhodnotenie splnenia plánovaných cieľov projektu formou prednášky, prezentácie a pod. a následnej diskusie. 

V záveroch oponentská rada hodnotí projekt VEGA na základe oponentského posudku a kritérií uvedených v čl. 11 ods. 5 štatútu VEGA, ku ktorým prijíma závery: 
a)	splnenie vytýčených vedeckých cieľov riešenia projektu,
b)	vedecké prínosy na základe kvality prijatých vedeckých prác do tlače a už publikovaných vedeckých prác v zahraničných a domácich karentovaných časopisoch a prípadných ohlasov na ne, 
c)	prínosy pre hospodársku prax na základe navrhnutých nových technologických postupov a výrobných procesov, nových technických riešení, nových technických diel, podaných prihlášok patentov, nových priemyselných dizajnov a pod., ktoré boli výstupmi z riešenia projektu, a prínosy pre spoločenskú prax na základe získaných ocenení, protokolárne prevzatých výstupov z riešenia projektu realizátorom alebo ich objednávateľom, vyžiadaných referátov na zahraničných svetových kongresoch, medzinárodných konferenciách a seminároch a pod. prezentujúcich výsledky riešenia projektu pred odbornou verejnosťou, 
d)	reálnosť vyjadrenia vedúceho projektu o naplnení sociálno-ekonomických cieľov riešenia projektu, 
e)	účelnosť a efektívnosť využitia poskytnutých dotácií/finančných príspevkov na celé obdobie riešenia. 

Vedúci projektu prikladá oponentský posudok a závery oponentskej rady v systéme                  e-VEGA (ako prílohu v časti on-line formulára) v termíne podania záverečnej správy a v zmysle pokynov VEGA. 

V súlade so štatútom VEGA je komisia VEGA povinná zohľadňovať aj závery oponentskej rady.